Ŝulmanu-aŝared la 1-a

Ŝulmanu-aŝared la 1-a aŭ biblie Salmanasaro la 1-a inter la jaroj 1263 kaj 1234 antaŭ nia erao estis reĝo de Asirio kaj plej supera juĝisto de la imperio.

Li estis la filo kaj posteulo de la reĝo Adad-nirari la 1-a kaj kiel siaj antaŭuloj havis la titolon "reprezentanto de la dio Baalo kaj pastro de la dio Aŝuro". Krome li nomis sin "granda reĝo" kaj "reĝo tutmonda" (laŭ la modelo de la babilonia titolo rab kiŝati).

Kiam li ekregis, la lando Urartu (ĉe la montaro Ararato) ribelis kontraŭ la asiria superrego. La reganto post preĝo kunvokis siajn armeojn kaj komencis militon, dum kiu laŭ asiriaj enskriboj li laŭdire konkeris ok landojn kaj 51 urbojn. Salmanasaro postulis de la lando altan imposton, kiu estas indiko pri tio ke li ne sukcesis instali daŭran superregon, sed ĉiukaze enkasigis mallongtempan profiton. Ankaŭ pliajn najbarajn regionojn li sukcese konkeris. Salmanasaro korespondis kun la hititoj. En Ninevo li konstruigis palacon, restaŭrigis la tiean templon de la diino Iŝtar kaj rekonstruigis la urbon Nimrud borde de la rivero Tigriso.

Kategorio:Reĝoj de Asirio
Kategorio:Naskiĝintoj en la 14-a jarcento a.K.
Kategorio:Mortintoj en la 13-a jarcento a.K.